Document ID: /roh_data/filtered/fineweb-2-filterrobots_roh.jsonl.gz/41496

Il pli baud 4 emnas ed il pli tard 3 emnas avant ina votaziun u in'elecziun federala survegnis Vus il material correspundent per posta. A partir da quel mument pudais Vus votar u eleger per correspundenza. Na spetgai betg memia ditg. Ultim termin: per posta A la gievgia, per posta B il mardi avant la votaziun u l'elecziun.
Cura e co che Vus pudais votar ed eleger a l'urna, stat normalmain scrit en la cuverta cun il material da votar u d'eleger.
Votar ed eleger per correspundenza
Vus pudais dar giu Vossa vusch per correspundenza. Per quest intent emplenis Vus il cedel da votar e tramettais quel per posta a Vossa vischnanca. Vus stuais duvrar il material da votar u d'eleger che Vus avais survegnì per posta. Tut tenor il chantun u la vischnanca stuais Vus francar sez la cuverta da resposta.
En intgins lieus pudais Vus metter Vossa cuverta gia avant la dumengia da votaziun u d'elecziun en la chascha da brevs da la vischnanca u en ina chascha ch'è vegnida installada spezialmain per la votaziun u l'elecziun. En quests cas na stuais Vus betg francar Vossa cuverta. Vus pudais dumandar Vossa vischnanca, fin cura che Vus pudais metter Vossa cuverta en la chascha.
Votar ed eleger a l'urna
Vus pudais dar giu Vossa vusch directamain a l'urna. Prendai il material da votar u d'eleger cun Vus en il local da votaziun da Vossa vischnanca da domicil. Là stuais Vus preschentar ina carta d'identitad u in passaport.
As infurmai ordavant, nua ch'il local da votaziun da Vossa vischnanca sa chatta sco er cura ch'el è avert. Questas infurmaziuns stattan normalmain scrittas sin la cuverta che cuntegna il material da votar u d'eleger. As drizzai en cas d'intschertezzas directamain a Vossa vischnanca.
E-voting
En intgins chantuns èsi pussaivel da votar per internet. I sa tracta qua d'emprovas per in dumber limità da votantas e votants. Dapli davart quest tema vegnis Vus a savair en l'artitgel davart e-voting.
Er las Svizras ed ils Svizzers a l'exteriur pon votar ed eleger. Quai funcziuna da medema maniera sco per las votantas ed ils votants en Svizra: ellas ed els pon votar per correspundenza u vegnir en Svizra per eleger u per votar.
Sche Vus vulais ir a prender il material da votar tar la vischnanca da votaziun, infurmai la vischnanca almain 6 emnas avant il termin da votaziun. Uschiglio vegn Voss material da votar u d'eleger tramess a l'exteriur.
En intgins chantuns pon las Svizras ed ils Svizzers a l'exteriur votar per internet. Dapli davart quest tema vegnis Vus a savair en l'artitgel davart e-voting.
Responsabla per trametter il material da votar è la vischnanca, en la quala Vus avais il dretg da votar. Sche Vus avais dumondas, As drizzai per plaschair a Vossa vischnanca:
- Nagins resultats